Man moet opdok ná hy honde uit warm motor redRichard Hill (Foto: Facebook) ŉ Man van Ohio wat ŉ venster gebreek het om twee honde uit ŉ warm motor te red, is beboet vir die skade. Richard Hill sê hy het op 28 Julie die twee honde in ŉ motor in die parkeergebied van Walmart opgemerk. Toe hy sien die babahondjie beweeg nie, het hy die venster gebreek met ŉ hamer wat hy in sy bakkie gehad het. Die polisie is intussen reeds ontbied deur een van die ander klante. “Ek het gevoel hulle moet daar en dan vrygelaat word,” het Hill in ŉ Facebook-plasing verduidelik. “Dit was ongeveer 79 grade (26°C) en ek was onder die indruk dat die honde reeds langer as 30 minute in die motor was.” Die polisie sê egter die honde was slegs ongeveer ses minute lank in die motor toe Hill die venster gebreek het. “Ons glo sy hart was op die regte plek, maar hy moes ŉ bietjie langer gewag het,” het sers. Dan Ciryak aan Cleveland.com gesê. “Hy het geweet die polisie is op pad. Ek weet nie wat vir hom so dringend was nie.” Die eienaar van die motor het ná ongeveer 14 minute teruggekeer en het nie enige boete ontvang nie. Hill voer aan hy word beskerm onder die “Hot Car”-wet en beplan om sy boete in die hof te beveg. Hy het gesê hy sal in dieselfde situasie weer dieselfde doen. Die boete wat Richard Hill ontvang het (Foto: Richard Hill, Facebook)